Vyf alledaagse geldvampiere - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Vyf alledaagse geldvampiere
Vyf alledaagse geldvampiere
So, jy kan nie spaar nie? Wanneer laas het jy gekyk na hoeveel geld jy van dag-tot-dag vermors? Hier is 5 geldverkwisters:
Die kantoor se verkoopoutomaat
Het jy al ooit bereken hoeveel jy op die verkoopoutomaat by die kantoor spandeer? Begin dadelik om dít wat jy daagliks spandeer, aan te teken. Al gee jy slegs R20 per dag uit, kos dit jou ongeveer R440 per maand. Indien jy eerder daardie geld in 'n belastingvrye spaarrekening sou belê wat die gemiddelde opbrengs van die aandelemark (ongeveer 12%) oor die lang termyn lewer, sou jy oor 20 jaar R435 000 ryker kan wees en jy sal met 'n kleiner middel en 'n gesonder hart kan spog.
Te vinnig ry
Vir elke 10 km/h waarmee jy die spoedgrens oorskry, kan jy 'n boete van R250 verwag. Deur meer waaksaam op die pad te wees, kan jy die R250 wat jy elke maand spaar by jou belastingvrye spaarrekening voeg. Tel dit by jou besparing by die verkoopoutomaat en jou neseier kan oor 20 jaar tot R682 000 groei.
Ontleed hoeveel tyd jy regtig TV kyk. Indien jy elke aand en naweke voor die TV vasval, is dit miskien tyd dat jy dié tyd inkort en 'n boek lees of oefening kry. Indien jy vind dat jy min of selde kyk, is jy reeds besig om geld te mors. Indien jy van DStv Premium na DStv Extra migreer, sal jy R274 per maand spaar. Voeg dit by die ander besparings in jou belastingvrye spaarrekening en jy behoort R954 000 oor 20 jaar bymekaar te kan maak. Dit is bykans R1 miljoen wat jy tans vermors.
Indien jy 'n pakkie sigarette per dag rook, spandeer jy ongeveer R1 113 per maand op dié gewoonte. Indien jy ophou rook en eerder daardie bedrag in jou belastingvrye spaarrekening inbetaal, sal jy saam met jou ander spaargeld 'n massiewe R2 miljoen binne 20 jaar kan spaar.
Die grootste geldverkwister is om uit te stel om te spaar. Indien jy byvoorbeeld vandag begin om te besnoei by die verkoopoutomaat, minder verkeersboetes ontvang, jou DSTV-pakket afgradeer en ophou rook, sal jy R2 miljoen oor 20 jaar kan hê. Indien jy egter uitstel en eers oor 5 jaar begin, sal jy net R1 miljoen hê – jou uitstel sou jou dus R1 miljoen gekos het.